TSMC ธุรกิจผลิต “สมองของ Apple” ใหญ่ขนาดไหน?
รู้หรือไม่ว่า iPhone หนึ่งเครื่อง ประกอบไปด้วยชิ้นส่วน ที่ผลิตโดยบริษัทระดับโลกหลายชิ้น  ไม่ว่าจะเป็นจอ OLED จาก Samsung หรือเซนเซอร์กล้องจาก Sony
18 ม.ค. 2564

TSMC ธุรกิจผลิต “สมองของ Apple” ใหญ่ขนาดไหน? /โดย ลงทุนแมน
รู้หรือไม่ว่า iPhone หนึ่งเครื่อง ประกอบไปด้วยชิ้นส่วน ที่ผลิตโดยบริษัทระดับโลกหลายชิ้น
ไม่ว่าจะเป็นจอ OLED จาก Samsung หรือเซนเซอร์กล้องจาก Sony
แต่หากเราพูดถึงชิ้นส่วน ที่ถือเป็น “สมอง” ของ iPhone ก็คงจะหนีไม่พ้น
“ชิปประมวลผล” ซึ่งใน iPhone รุ่นล่าสุด นั่นก็คือ ชิป A14 Bionic
ชิปเซตดังกล่าว Apple ไม่ได้ผลิตเอง
แต่ถูกผลิตขึ้นโดยบริษัทจากไต้หวัน ชื่อว่า TSMC
สิ่งที่น่าสนใจก็คือ บริษัท TSMC มีมูลค่ามากถึง 16.7 ล้านล้านบาท
ใหญ่กว่า Samsung บริษัทที่มีมูลค่ามากสุดในประเทศเกาหลีใต้ ซึ่งเป็นอีกหนึ่งผู้ผลิตชิปเช็ตรายใหญ่ของโลก และมีผลิตสินค้าอิเล็กทรอนิกส์อีกมากมาย
แล้วทำไมบริษัท TSMC ที่ผลิตแต่ชิป
ถึงได้มีมูลค่ามากขนาดนี้?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
TSMC หรือ Taiwan Semiconductor Manufacturing Company
ก่อตั้งขึ้นโดยคุณมอริส จาง นักธุรกิจชาวไต้หวัน เมื่อ 34 ปีก่อน
ธุรกิจหลักของบริษัทแห่งนี้ ก็คือ การรับจ้างผลิตชิปเซตให้กับบริษัทอื่น
ซึ่งครอบคลุมการรับจ้างผลิตชิปเซ็ตในธุรกิจเทคโนโลยี โดยแบ่งออกเป็น 4 กลุ่มหลัก
นั่นก็คือ สมาร์ตโฟน, อุปกรณ์ IoT, รถยนต์ รวมถึง HPC หรือการประมวลผลระดับสูง
ในปีที่ผ่านมา TSMC มีรายได้ 1.4 ล้านล้านบาท กำไร 5.6 แสนล้านบาท
รายได้เติบโต 25.2%
กำไรเติบโต 50.0%
โดยปีที่ผ่านมา TSMC ได้ประโยชน์จากการที่ผู้ผลิตสินค้าเทคโนโลยีเติบโตขึ้นจากความต้องการสินค้าประเภทคอมพิวเตอร์ และสมาร์ตโฟนเติบโตในช่วงวิกฤติโรคระบาด
อีกเรื่องที่น่าสนใจก็คือ TSMC มีอัตรากำไรสุทธิสูงถึง 39%
เพิ่มขึ้นจาก 32.3% ในช่วงเวลาเดียวกันของปีที่ผ่านมา
หากเราลองมาดูอัตรากำไรสุทธิของ TSMC เทียบกับทั้งบริษัทแบรนด์หรู และบริษัทเทคโนโลยี
LVMH 13%
Ferrari 18%
Apple 21%
Google 21%
Facebook 26%
TSMC 39%
จะเห็นได้ว่า TSMC มีความสามารถในการทำกำไร สูงกว่าทั้งบริษัทเจ้าของแบรนด์หรูระดับโลก รวมถึงเหล่าบริษัทเทคโนโลยี
และที่เป็นแบบนี้ก็เพราะว่า อุตสาหกรรมการรับจ้างผลิตชิป ถือเป็นธุรกิจเฉพาะ
ที่ต้องอาศัยการวิจัย และพัฒนาเทคโนโลยีการผลิตที่มีความซับซ้อนสูง
รวมถึงต้องใช้เงินลงทุนสร้างโรงงานมหาศาล
เรามาดูมูลค่าการวิจัยและพัฒนาของ TSMC
ปี 2019 มูลค่า 9.8 หมื่นล้านบาท
ปี 2020 มูลค่า 1.2 แสนล้านบาท
แค่มูลค่าวิจัยและพัฒนาของ TSMC ก็มากกว่ารายได้ของบริษัทผลิตชิปรายเล็กอื่นๆ แล้ว
สิ่งเหล่านี้ทำให้ธุรกิจผู้ผลิตชิปมี Barrier to Entry ที่สูง ทำให้ผู้เล่นรายใหม่ยากต่อการที่จะเข้ามาแข่งขัน
หรือแม้กระทั่งบริษัทเทคโนโลยีที่แม้จะออกแบบชิปของตัวเองได้สำเร็จอย่างเช่น Apple ก็ยังไม่ได้มีโรงงานผลิตเป็นของตัวเอง และต้องจ้างบริษัทอื่นผลิตให้
และตอนนี้ TSMC ถือว่ามีเทคโนโลยีในการผลิตนำหน้าผู้รับจ้างผลิตรายอื่นในตลาดอยู่มาก
ซึ่งเทคโนโลยีระดับสูงของบริษัท ก็เป็นที่ต้องการจากบริษัทยักษ์ใหญ่หลายแห่ง
เช่น Apple, Nvidia, AMD, Broadcom และ Qualcomm
อย่างในกรณีของ Apple ก็ได้เป็นพันธมิตรกับ TSMC
ตั้งแต่ชิป A8 บน iPhone 6 จนมาถึงรุ่น A14 Bionic ในรุ่นปัจจุบัน
และยังรวมไปถึงชิป M1 บน MacBook ซีรีส์ล่าสุดของ Apple
นอกจากนี้ ก็ยังมีการคาดการณ์กันว่า รถยนต์ไฟฟ้าของ Apple ก็จะใช้ชิปที่ผลิตจาก TSMC เช่นกัน
แล้วปัจจุบัน ส่วนแบ่งการตลาดของ ผู้ผลิตผลิตชิปทั่วโลก มีใครบ้าง?
TSMC 55.6%
Samsung 16.4%
UMC 6.9%
GlobalFoundries 6.6%
SMIC 4.3%
อื่นๆ 10.2%
จากตรงนี้จะเห็นได้ว่า TSMC ครองส่วนแบ่งการตลาดเกินกว่าครึ่ง
และมีส่วนแบ่งการตลาด เป็น 3.4 เท่า ของ Samsung
จากความสำเร็จทั้งในแง่ของผลประกอบการ, การเติบโตที่ผ่านมา และแนวโน้มธุรกิจ
ในอนาคต ทำให้มูลค่าบริษัท TSMC เพิ่มขึ้นถึง 3.4 เท่า ใน 5 ปี
ปัจจุบัน TSMC ที่ทำธุรกิจเพียงการรับจ้างผลิต มีมูลค่ามากถึง 16.7 ล้านล้านบาท
ใหญ่กว่า Samsung บริษัทใหญ่สุดในประเทศเกาหลีใต้ ที่มีทั้งธุรกิจผลิตชิปเซต
และขายสินค้าอิเล็กทรอนิกส์ครบวงจร
หรือ หากนำมาเทียบกับประเทศไทย
มูลค่าของ TSMC เพียงบริษัทเดียว
จะเท่ากับ ทุกบริษัทที่จดทะเบียนอยู่ในตลาดหลักทรัพย์ประเทศไทย รวมกัน..
----------------------
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-